กฎกระทรวงการประกอบกิจการร้านวีดิทัศน์ พ.ศ. 2568
ประกาศวันที่ 2025-05-23

content: กฎกระทรวง การประกอบกิจการร้านวีดิทัศน์ พ.ศ. ๒๕๖๘
content: อาศัยอำนาจตามความในมาตรา ๖ วรรคหนึ่ง มาตรา ๕๓ วรรคสาม และมาตรา ๕๙ แห่งพระราชบัญญัติภาพยนตร์และวีดิทัศน์ พ.ศ. ๒๕๕๑ รัฐมนตรีว่าการกระทรวงวัฒนธรรมออกกฎกระทรวงไว้ ดังต่อไปนี้
sectionNo: 1
content: ข้อ ๑ กฎกระทรวงนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป
sectionNo: 2
content: ข้อ ๒ ให้ยกเลิกกฎกระทรวงว่าด้วยการอนุญาตและการประกอบกิจการร้านวีดิทัศน์ พ.ศ. ๒๕๕๒
sectionNo: 3
content: ข้อ ๓ ในกฎกระทรวงนี้ “เครื่องมือสำหรับฉายหรือเล่นวีดิทัศน์” หมายความว่า ชุดของเครื่องมือและอุปกรณ์หรือสิ่งอำนวยความสะดวกอื่นใดที่เชื่อมการทำงานเข้าด้วยกันเพื่อให้สามารถฉาย เล่น หรือดูวีดิทัศน์ได้ “ใบอนุญาต” หมายความว่า ใบอนุญาตประกอบกิจการร้านวีดิทัศน์
sectionNo: 4
content: ข้อ ๔ การยื่นคำขอ การแจ้ง การออกใบอนุญาต การต่ออายุใบอนุญาต การแก้ไขข้อมูลในใบอนุญาต การติดต่อ หรือการออกเอกสารตามกฎกระทรวงนี้ ให้ดำเนินการโดยวิธีการทางอิเล็กทรอนิกส์ตามกฎหมายว่าด้วยการปฏิบัติราชการทางอิเล็กทรอนิกส์ ในกรณีที่มีเหตุไม่สามารถดำเนินการโดยวิธีการทางอิเล็กทรอนิกส์ได้ ให้ดำเนินการ ณ
sectionNo: 4
content: ท้องที่ที่สถานประกอบกิจการตั้งอยู่ ดังต่อไปนี้ (๑) ในกรุงเทพมหานคร ให้ดำเนินการ ณ กรมส่งเสริมวัฒนธรรม หรือช่องทางอื่นที่นายทะเบียนประจำกรุงเทพมหานครกำหนด (๒) ในจังหวัดอื่น ให้ดำเนินการ ณ สำนักงานวัฒนธรรมจังหวัด หรือช่องทางอื่นที่นายทะเบียนประจำจังหวัดกำหนด
sectionNo: 1
content: หมวด ๑ การขอใบอนุญาต การออกใบอนุญาต และการต่ออายุใบอนุญาต
sectionNo: 5
content: ข้อ ๕ ผู้ใดประสงค์จะจัดตั้งหรือประกอบกิจการร้านวีดิทัศน์ ให้ยื่นคำขอรับใบอนุญาตต่อนายทะเบียนตามแบบที่นายทะเบียนกลางประกาศกำหนด พร้อมด้วยข้อมูล เอกสาร และหลักฐาน ดังต่อไปนี้ (๑) บุคคลธรรมดา (ก) เลขประจำตัวประชาชน และคำยินยอมให้นายทะเบียนเข้าถึงข้อมูลดังกล่าวเพื่อประโยชน์ในการตรวจสอบ (ข)
sectionNo: 5
content: สำเนาใบสำคัญประจำตัวคนต่างด้าวหรือหนังสือเดินทางในกรณีที่ผู้ยื่นคำขอมิได้มีสัญชาติไทย พร้อมด้วยสำเนาใบสำคัญถิ่นที่อยู่ตามกฎหมายว่าด้วยคนเข้าเมืองหรือใบอนุญาตทำงานตามกฎหมายว่าด้วยการบริหารจัดการการทำงานของคนต่างด้าว (ค) แผนที่สังเขปแสดงบริเวณที่ตั้งของร้านวีดิทัศน์ (ง)
sectionNo: 5
content: แบบแปลนแผนผังแสดงพื้นที่ให้บริการของร้านวีดิทัศน์และรูปถ่ายของร้านวีดิทัศน์ จำนวน ๓ รูป (๒) นิติบุคคล (ก) ชื่อและเลขทะเบียนนิติบุคคล และคำยินยอมให้นายทะเบียนเข้าถึงข้อมูลดังกล่าวเพื่อประโยชน์ในการตรวจสอบ (ข) หนังสือรับรองแสดงวัตถุประสงค์ของนิติบุคคล และรายชื่อผู้เป็นกรรมการผู้จัดการ
sectionNo: 5
content: หรือผู้มีอำนาจลงนามผูกพันนิติบุคคลที่เป็นปัจจุบัน (ค) เอกสารและหลักฐานตาม (๑) (ค) และ (ง)
sectionNo: 6
content: ข้อ ๖ เมื่อได้รับคำขอรับใบอนุญาต ให้พนักงานเจ้าหน้าที่ตรวจสอบคำขอรับใบอนุญาต ข้อมูล เอกสาร และหลักฐานว่าถูกต้องครบถ้วนหรือไม่ หากไม่ถูกต้องหรือขาดข้อมูล เอกสาร หรือหลักฐานใดให้แจ้งผู้ขอรับใบอนุญาตทราบทันที ถ้าเป็นกรณีที่สามารถแก้ไขเพิ่มเติมได้ในขณะนั้น
sectionNo: 6
content: ให้แจ้งให้ผู้ขอรับใบอนุญาตดำเนินการแก้ไขเพิ่มเติมคำขอรับใบอนุญาต หรือส่งข้อมูล เอกสาร หรือหลักฐานเพิ่มเติมให้ครบถ้วน ถ้าเป็นกรณีที่ไม่อาจดำเนินการได้ในขณะนั้น ให้บันทึกความบกพร่องนั้นไว้ และแจ้งให้ผู้ขอรับใบอนุญาตแก้ไขเพิ่มเติมคำขอรับใบอนุญาต หรือจัดส่งข้อมูล เอกสาร
sectionNo: 6
content: หรือหลักฐานให้ถูกต้องครบถ้วนภายในระยะเวลาที่พนักงานเจ้าหน้าที่กำหนด ในกรณีที่การยื่นคำขอรับใบอนุญาตมิได้กระทำโดยวิธีการทางอิเล็กทรอนิกส์ ให้พนักงานเจ้าหน้าที่และผู้ขอรับใบอนุญาตลงนามไว้ในบันทึกนั้น พร้อมมอบสำเนาบันทึกนั้นแก่ผู้ขอรับใบอนุญาตเป็นหลักฐาน ในกรณีที่ผู้ขอรับใบอนุญาตยื่นคำขอรับใบอนุญาต
sectionNo: 6
content: รวมทั้งข้อมูล เอกสาร และหลักฐานถูกต้องและครบถ้วนแล้ว ให้พนักงานเจ้าหน้าที่ออกหลักฐานการรับคำขอให้แก่ผู้ขอรับใบอนุญาต และให้เสนอความเห็นต่อนายทะเบียนเพื่อพิจารณาต่อไปโดยเร็ว ในกรณีที่ผู้ขอรับใบอนุญาตไม่แก้ไขเพิ่มเติมคำขอรับใบอนุญาต หรือไม่ส่งข้อมูล เอกสาร
sectionNo: 6
content: หรือหลักฐานให้ถูกต้องและครบถ้วนภายในระยะเวลาที่กำหนด ให้ถือว่าผู้ขอรับใบอนุญาตไม่ประสงค์จะดำเนินการต่อไป และให้พนักงานเจ้าหน้าที่จำหน่ายเรื่องออกจากสารบบ
sectionNo: 7
content: ข้อ ๗ ให้นายทะเบียนพิจารณาคำขอรับใบอนุญาตให้แล้วเสร็จภายในหกสิบวันนับแต่วันที่ได้รับคำขอ ในกรณีที่นายทะเบียนมีคำสั่งอนุญาต ให้นายทะเบียนแจ้งให้ผู้ขอรับใบอนุญาตทราบภายในเจ็ดวันนับแต่วันที่มีคำสั่งอนุญาต พร้อมทั้งแจ้งให้ผู้ขอรับใบอนุญาตชำระค่าธรรมเนียมใบอนุญาตภายในสิบห้าวันนับแต่วันที่ได้รับแจ้ง
sectionNo: 7
content: หากผู้ขอรับใบอนุญาตไม่ชำระค่าธรรมเนียมภายในระยะเวลาที่กำหนด ให้ถือว่าผู้ขอรับใบอนุญาตไม่ประสงค์จะดำเนินการต่อไป และให้นายทะเบียนจำหน่ายเรื่องออกจากสารบบ ในกรณีที่นายทะเบียนมีคำสั่งไม่อนุญาต ให้มีหนังสือแจ้งให้ผู้ขอรับใบอนุญาตทราบภายในเจ็ดวันนับแต่วันที่มีคำสั่งไม่อนุญาต
sectionNo: 7
content: พร้อมด้วยเหตุผลและสิทธิอุทธรณ์
sectionNo: 8
content: ข้อ ๘ เมื่อนายทะเบียนแจ้งการอนุญาตและผู้ขอรับใบอนุญาตได้ชำระค่าธรรมเนียมใบอนุญาตแล้ว ให้นายทะเบียนออกใบอนุญาตให้ตามแบบที่นายทะเบียนกลางกำหนดโดยประกาศในราชกิจจานุเบกษา
sectionNo: 9
content: ข้อ ๙ ก่อนเริ่มประกอบกิจการ ให้ผู้รับใบอนุญาตแจ้งให้นายทะเบียนทราบล่วงหน้าไม่น้อยกว่าสิบห้าวันก่อนวันเริ่มประกอบกิจการ เพื่อให้นายทะเบียนตรวจสอบลักษณะของร้านวีดิทัศน์ตามข้อ ๑๐ หรือข้อ ๑๑ แล้วแต่กรณี
sectionNo: 10
content: ข้อ ๑๐ อาคารหรือสถานที่ตั้งของร้านวีดิทัศน์ที่ให้บริการเกมการเล่นต้องมีลักษณะ ดังต่อไปนี้ (๑) มีความมั่นคงแข็งแรง (๒) ตั้งอยู่ในทำเลที่ปลอดภัย (๓) สามารถมองเห็นสภาพภายในร้านวีดิทัศน์จากภายนอกได้อย่างชัดเจน (๔) มีระบบป้องกันไฟฟ้าลัดวงจรที่ใช้งานได้อย่างเหมาะสม (๕)
sectionNo: 10
content: มีการติดตั้งกล้องวงจรปิดและเครื่องดับเพลิง อย่างน้อยอย่างละหนึ่งเครื่องในแต่ละชั้นที่ให้บริการ โดยให้ครอบคลุมสถานที่ให้บริการเกมการเล่น (๖) มีพื้นที่สำหรับผู้ใช้บริการแต่ละคนอย่างเพียงพอ และมีทางเดินสะดวก (๗) มีห้องสุขาที่สะอาดถูกสุขลักษณะสำหรับให้บริการอยู่ภายในอาคารหรือในบริเวณใกล้เคียง (๘)
sectionNo: 10
content: พื้นที่ภายในอาคารสะอาดถูกสุขลักษณะ มีแสงสว่างเพียงพอ อากาศถ่ายเทได้สะดวก และไม่มีเสียงและกลิ่นรบกวน
sectionNo: 11
content: ข้อ ๑๑ อาคารหรือสถานที่ตั้งของร้านวีดิทัศน์ที่ให้บริการคาราโอเกะต้องมีลักษณะ ดังต่อไปนี้ (๑) มีการติดตั้งกล้องวงจรปิดและเครื่องดับเพลิง อย่างน้อยอย่างละหนึ่งเครื่องในแต่ละชั้นที่ให้บริการ โดยให้ครอบคลุมสถานที่ให้บริการคาราโอเกะ (๒) มีลักษณะตามข้อ ๑๐ (๑) (๒) (๔) (๗) และ (๘)
sectionNo: 12
content: ข้อ ๑๒ ในกรณีที่มีการเพิ่มจำนวนเครื่องมือสำหรับฉายหรือเล่นวีดิทัศน์ในระหว่างที่ใบอนุญาตยังไม่สิ้นอายุ ให้ผู้รับใบอนุญาตแจ้งต่อนายทะเบียนตามแบบที่นายทะเบียนกลางประกาศกำหนด ให้นำความในข้อ ๖ และข้อ ๗ มาใช้บังคับแก่การรับแจ้งตามวรรคหนึ่งด้วยโดยอนุโลม
sectionNo: 12
content: เมื่อนายทะเบียนได้รับแจ้งตามวรรคหนึ่งและได้รับชำระค่าธรรมเนียมสำหรับจำนวนเครื่องมือสำหรับฉายหรือเล่นวีดิทัศน์ที่เพิ่มขึ้นแล้ว ให้ออกใบอนุญาตให้ใหม่โดยกำหนดวันหมดอายุใบอนุญาตให้เป็นไปตามใบอนุญาตเดิม
sectionNo: 13
content: ข้อ ๑๓ ผู้รับใบอนุญาตซึ่งประสงค์จะขอต่ออายุใบอนุญาต ให้ยื่นคำขอต่ออายุใบอนุญาตต่อนายทะเบียนตามแบบที่นายทะเบียนกลางประกาศกำหนด พร้อมด้วยข้อมูล เอกสาร และหลักฐาน ดังต่อไปนี้ (๑) ข้อมูลและเอกสารตามข้อ ๕ (๑) (ก) ในกรณีที่ผู้รับใบอนุญาตเป็นบุคคลธรรมดาสัญชาติไทย (๒) เอกสารและหลักฐานตามข้อ ๕ (๑) (ข)
sectionNo: 13
content: ในกรณีที่ผู้รับใบอนุญาตเป็นบุคคลธรรมดามิได้มีสัญชาติไทย (๓) ข้อมูล เอกสาร และหลักฐานตามข้อ ๕ (๒) (ก) และ (ข) ในกรณีที่ผู้รับใบอนุญาตเป็นนิติบุคคล ให้นำความในข้อ ๖ ข้อ ๗ ข้อ ๘ และข้อ ๙ มาใช้บังคับแก่การต่ออายุใบอนุญาตและการอนุญาตให้ต่ออายุใบอนุญาตด้วยโดยอนุโลม
sectionNo: 14
content: ข้อ ๑๔ ผู้รับใบอนุญาตซึ่งประสงค์จะขอแก้ไขข้อมูลในใบอนุญาต ให้ยื่นคำขอต่อนายทะเบียนตามแบบที่นายทะเบียนกลางประกาศกำหนด พร้อมด้วยข้อมูล เอกสาร และหลักฐาน ดังต่อไปนี้ (๑) ข้อมูลและเอกสารตามข้อ ๕ (๑) (ก) ในกรณีที่ผู้รับใบอนุญาตเป็นบุคคลธรรมดาสัญชาติไทย (๒) เอกสารและหลักฐานตามข้อ ๕ (๑) (ข)
sectionNo: 14
content: ในกรณีที่ผู้รับใบอนุญาตเป็นบุคคลธรรมดามิได้มีสัญชาติไทย (๓) ข้อมูล เอกสาร และหลักฐานตามข้อ ๕ (๒) (ก) และ (ข) ในกรณีที่ผู้รับใบอนุญาตเป็นนิติบุคคล (๔) ใบอนุญาตเดิมหรือใบแทนใบอนุญาต ให้นำความในข้อ ๖ มาใช้บังคับแก่การแก้ไขข้อมูลในใบอนุญาตด้วยโดยอนุโลม
sectionNo: 14
content: เมื่อนายทะเบียนได้รับคำขอตามวรรคหนึ่งและตรวจสอบคำขอ ข้อมูล เอกสาร และหลักฐานตามวรรคสองแล้ว ให้ออกใบอนุญาตให้ใหม่โดยกำหนดวันหมดอายุใบอนุญาตให้เป็นไปตามใบอนุญาตเดิม
sectionNo: 2
content: หมวด ๒ การประกอบกิจการร้านวีดิทัศน์
sectionNo: 15
content: ข้อ ๑๕ ผู้รับใบอนุญาตที่ให้บริการเกมการเล่น ต้องปฏิบัติตามเงื่อนไข ดังต่อไปนี้ (๑) ให้เด็กอายุต่ำกว่าสิบห้าปีเข้าใช้บริการได้ตั้งแต่เวลา ๑๔.๐๐ นาฬิกา แต่ไม่เกิน ๒๐.๐๐ นาฬิกา ในวันจันทร์ถึงวันศุกร์ และตั้งแต่เวลา ๑๐.๐๐ นาฬิกา แต่ไม่เกิน ๒๐.๐๐ นาฬิกา ในวันหยุดราชการ
sectionNo: 15
content: หรือในระหว่างปิดภาคการศึกษาตามระยะเวลาที่นายทะเบียนกลางประกาศกำหนด (๒) ให้เด็กอายุตั้งแต่สิบห้าปีขึ้นไปแต่ไม่เกินสิบแปดปีเข้าใช้บริการได้ตั้งแต่เวลา ๑๔.๐๐ นาฬิกา แต่ไม่เกิน ๒๒.๐๐ นาฬิกา ในวันจันทร์ถึงวันศุกร์ และตั้งแต่เวลา ๑๐.๐๐ นาฬิกา แต่ไม่เกิน ๒๒.๐๐ นาฬิกา ในวันหยุดราชการ
sectionNo: 15
content: หรือในระหว่างปิดภาคการศึกษาตามระยะเวลาที่นายทะเบียนกลางประกาศกำหนด (๓) มีวัสดุหรืออุปกรณ์ที่ใช้กับเครื่องมือสำหรับฉายหรือเล่นวีดิทัศน์ซึ่งเหมาะสมต่อการถนอมสายตา (๔)
sectionNo: 15
content: มีระบบหรือวัสดุป้องกันเสียงและความสั่นสะเทือนไม่ให้เกินค่าระดับเสียงรบกวนตามที่กฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติกำหนด (๕) ดูแลมิให้มีการจำหน่ายบุหรี่ สารเสพติด หรือเครื่องดื่มที่มีแอลกอฮอล์ภายในร้านวีดิทัศน์ (๖) ดูแลมิให้มีการสูบบุหรี่ เสพสารเสพติด
sectionNo: 15
content: หรือดื่มเครื่องดื่มที่มีแอลกอฮอล์ภายในร้านวีดิทัศน์ (๗) ดูแลมิให้มีการเล่นการพนันภายในร้านวีดิทัศน์ (๘) ดูแลมิให้มีการจำหน่ายหรือฉายภาพยนตร์ตามมาตรา ๒๖ (๖) และ (๗) ภายในร้านวีดิทัศน์ (๙) ดูแลมิให้มีสื่อลามกอนาจารภายในร้านวีดิทัศน์ (๑๐)
sectionNo: 15
content: ดูแลมิให้มีการจำหน่ายหรือฉายวีดิทัศน์ที่ไม่ผ่านการตรวจพิจารณาและไม่ได้รับอนุญาตจากคณะกรรมการพิจารณาภาพยนตร์และวีดิทัศน์ตามมาตรา ๔๗ ภายในร้านวีดิทัศน์ ความใน (๒) ไม่ใช้บังคับกับผู้ซึ่งบรรลุนิติภาวะโดยการสมรส
sectionNo: 16
content: ข้อ ๑๖ ผู้รับใบอนุญาตที่ให้บริการคาราโอเกะต้องปฏิบัติตามเงื่อนไข ดังต่อไปนี้ (๑) มีวัสดุหรืออุปกรณ์ที่ใช้กับเครื่องมือสำหรับฉายหรือเล่นวีดิทัศน์ซึ่งเหมาะสมต่อการถนอมสายตา (๒)
sectionNo: 16
content: มีระบบหรือวัสดุป้องกันเสียงและความสั่นสะเทือนไม่ให้เกินค่าระดับเสียงรบกวนตามที่กฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติกำหนด (๓) ดูแลมิให้มีการจำหน่ายสารเสพติดภายในร้านวีดิทัศน์ (๔) ดูแลมิให้มีการสูบบุหรี่หรือเสพสารเสพติดภายในร้านวีดิทัศน์ (๕)
sectionNo: 16
content: ดูแลมิให้มีผู้บริการขับร้องเพลงกับลูกค้าหรือให้พนักงานอื่นใดนั่งกับลูกค้าภายในร้านวีดิทัศน์ (๖) ดูแลมิให้มีการเล่นการพนันภายในร้านวีดิทัศน์ (๗) ดูแลมิให้มีการจำหน่ายหรือฉายภาพยนตร์ตามมาตรา ๒๖ (๖) และ (๗) ภายในร้านวีดิทัศน์ (๘) ดูแลมิให้มีสื่อลามกอนาจารภายในร้านวีดิทัศน์ (๙)
sectionNo: 16
content: ดูแลมิให้มีการจำหน่ายหรือฉายวีดิทัศน์ที่ไม่ผ่านการตรวจพิจารณาและไม่ได้รับอนุญาตจากคณะกรรมการพิจารณาภาพยนตร์และวีดิทัศน์ตามมาตรา ๔๗ ภายในร้านวีดิทัศน์
content: บทเฉพาะกาล
sectionNo: 17
content: ข้อ ๑๗ ประกาศที่ออกตามกฎกระทรวงว่าด้วยการขอและการประกอบกิจการร้านวีดิทัศน์ พ.ศ. ๒๕๕๒ ที่ใช้บังคับอยู่ในวันก่อนวันที่กฎกระทรวงนี้ใช้บังคับ ให้ยังคงใช้บังคับต่อไปเพียงเท่าที่ไม่ขัดหรือแย้งกับกฎกระทรวงนี้ จนกว่าจะมีประกาศที่ออกตามกฎกระทรวงนี้ใช้บังคับ
sectionNo: 18
content: ข้อ ๑๘ คำขอรับใบอนุญาต การแจ้งเพิ่มจำนวนเครื่องมือสำหรับฉายหรือเล่นวีดิทัศน์ และคำขอต่ออายุใบอนุญาต ที่ได้ยื่นไว้ก่อนวันที่กฎกระทรวงนี้มีผลใช้บังคับและยังอยู่ในระหว่างการพิจารณาของนายทะเบียน ให้ถือเป็นคำขอหรือการแจ้งตามกฎกระทรวงนี้และให้พิจารณาตามหลักเกณฑ์ที่กำหนดในกฎกระทรวงนี้
sectionNo: 18
content: ในกรณีที่คำขอที่ยื่นไว้ตามวรรคหนึ่ง และเอกสารหรือหลักฐานที่ยื่นพร้อมคำขอดังกล่าวแตกต่างไปจากที่กำหนดในกฎกระทรวงนี้ ให้นายทะเบียนมีอำนาจสั่งให้ดำเนินการแก้ไขเพิ่มเติมคำขอ หรือจัดส่งเอกสารหรือหลักฐานเพิ่มเติมได้ตามความจำเป็นเพื่อให้เป็นไปตามกฎกระทรวงนี้
content: ให้ไว้ ณ วันที่ ๘ พฤษภาคม พ.ศ. ๒๕๖๘ สุดาวรรณ หวังศุภกิจโกศล รัฐมนตรีว่าการกระทรวงวัฒนธรรม
content: หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่เป็นการสมควรปรับปรุงกฎกระทรวงว่าด้วยการอนุญาตและการประกอบกิจการร้านวีดิทัศน์ พ.ศ. ๒๕๕๒ เพื่อให้สอดคล้องกับลักษณะของการประกอบกิจการและการใช้บริการของประชาชนในปัจจุบัน อีกทั้งเพื่อเป็นการลดภาระและอำนวยความสะดวกให้แก่ประชาชน
content: จึงจำเป็นต้องออกกฎกระทรวงนี้